b'\n_START_ARTICLE_\nRo\xc5\xa1orvin kieli\n_START_PARAGRAPH_\nRo\xc5\xa1orvin kieli on Pamirin yl\xc3\xa4ng\xc3\xb6ll\xc3\xa4 puhuttava iranilainen kieli._NEWLINE_Kieli on saanut nimens\xc3\xa4 Tad\xc5\xbeikistaniin kuuluvalla Vuoristo-Badah\xc5\xa1anin autonomisen alueella sijaitsevasta Ro\xc5\xa1orvin kyl\xc3\xa4st\xc3\xa4. Sen kirgiisinkieliseen muotoon perustuu nimitys oro\xc5\xa1orin kieli. Puhujien perinteist\xc3\xa4 asuinseutua ovat Pand\xc5\xbeiin laskevan Bartangi-joen yl\xc3\xa4juoksu sek\xc3\xa4 sen sivujokien Gudarin ja Tanymasin rannat. Vuonna 1954 osa Ro\xc5\xa1orvin asukkaista siirrettiin Vah\xc5\xa1in laaksoon, josta my\xc3\xb6hemmin monet ovat palanneet takaisin. V\xc3\xa4est\xc3\xb6nlaskennoissa kielen puhujia ei ole rekister\xc3\xb6ity. Arvioiden mukaan heit\xc3\xa4 on noin 2\xc2\xa0000 henke\xc3\xa4._NEWLINE_Ro\xc5\xa1orvi kuuluu \xc5\xa1ugnanilais-ru\xc5\xa1anilaisiin kieliin, jotka yhdess\xc3\xa4 jazguljamin kanssa muodostavat it\xc3\xa4iranilaisten kielten pohjoispamirilaisen ryhm\xc3\xa4n. Pamirin muiden iranilaisten kielten kanssa se luetaan my\xc3\xb6s pamirilaisten kielten ryhm\xc3\xa4\xc3\xa4n. L\xc3\xa4hin sukukieli on bartangi._NEWLINE_Kieli toimii yhteis\xc3\xb6n suullisen kanssak\xc3\xa4ymisen v\xc3\xa4lineen\xc3\xa4. Kirjakielen\xc3\xa4\xc3\xa4n puhujat k\xc3\xa4ytt\xc3\xa4v\xc3\xa4t tad\xc5\xbeikkia. Viime aikoina ro\xc5\xa1orvia varten on laadittu lis\xc3\xa4merkein t\xc3\xa4ydennetty kyrillinen kirjaimisto.'